Portarul Columbiei a descris în câteva cuvinte naționala României înaintea amicalului de la Madrid
România va înfrunta Columbia într-un meci amical, pe Stadio Civitas Metropolitano din Madrid, marți, de la ora 21:30.
Columbia vine după o serie impresionantă: 20 de meciuri consecutive fără eșec, 17 dintre acestea sub comanda selecționerului Nestor Lorenzo. Ultima victorie, vineri, 1-0 contra Spaniei, pe London Stadium.
Camilo Vargas, portarul Columbiei, a prefațat duelul cu România
Columbienii au ajuns deja la Madrid pentru amicalul cu România de marți, iar doi dintre jucătorii din lotul lui Nestor Lorenzo au oferit declarații presei.
Camilo Vargas (35 de ani), portarul Columbiei, legitimat la Atlas, în Mexic, a fost integralist în victoria contra Spaniei, iar la sosirea în Madrid a vorbit despre următoarea adversară: "România este o echipă puternică, rapid și disciplinată din punct de vedere tactic", a spus goalkeeper-ul, citat de As.
În ceea ce privește seria de invicibilitate a Columbiei, Vargas a spus: "Nu este obiectivul nostru, dar ne motivează să încercăm să construim ceva frumos, ceva istoric".
Rafael Santos Borre (28 de ani), atacantul naționalei Columbiei, care joacă în Brazilia, la Internacional, a comentat succesul din amicalul cu Spania: "A fost o victorie foarte importantă pentru noi. Abordarea noastră este să concurcăm cu toate marile echipe de la egal la egal. Contra Spaniei am dat un astfel de exemplu și suntem fericiți pentru rezultatul obținut".
Columbia a învins Spania la Londra și a ajuns la 20 de meciuri fără eșec
Unicul gol al meciului a fost marcat de Daniel Munoz, în minutul 61. Jucătorul de la Crystal Palace a înscris cu o execuție spectaculoasă după un contraatac pornit de James Rodriguez și continuat cu brio de Luis Diaz.
Columbia a ajuns astfel la o bornă impresionantă, 20 de meciuri consecutive în toate competițiile fără eșec. Selecționerul Nestor Lorenzo, instalat în iulie 2022, a stat pe bancă la 17 dintre aceste partide, iar până acum a înregistrat 12 victorii și 5 remize.
Columbia, care nu s-a calificat la ediția din 2022 a Cupei Mondiale, traversează acum o campanie de calificare mult mai bună. Echipa lui Nestor Lorenzo este neînvinsă în primele 6 meciuri din preliminariile CM 2026, ocupând locul 3, cu 12 puncte, sub Argentina (15p) și Uruguay (13p).
Marți, de la ora 21:30, Columbia va juca un nou meci amical pe teren propriu, de această dată contra României, la Madrid, pe stadionul lui Atletico.
Urmăriți SPORT.RO și pe Google News